**Adatbázis-tervezés feladat – szakácskönyv**

Online szakácskönyvhöz készítsen adatbázis tervet!

A szakácskönyvben el kell tárolni az ételek nevét, elkészítésének szöveges leírását, az elkészítési időt, fényképet, valamint a hozzávalókat. A szakácskönyv olyan szempontból interaktív, hogy regisztrált felhasználók is tölthetnek fel receptet. Rajzolja le a szakácskönyv E-K diagramját, majd ábrázolja az adatbázis tervét Bachmann-ábra segítségével a kulcsok és kapcsolatok megjelölésével!

**Adatbázis-tervezés feladat – háziorvosi betegnyilvántartó rendszer**

Készítsen adatbázistervet egy háziorvosi betegnyilvántartó rendszerhez!

Az orvosok elvárásainak megfelelően az adatbázisnak tartalmaznia kell a betegek személyi adatait, gyógyszerérzékenységüket, az egyes vizsgálatok időpontjait és a felírt gyógyszereket. Feltételezzük, hogy:

* egy vizsgálaton több betegség is diagnosztizálható,
* egy betegségre több gyógyszer is felírható,
* egy-egy páciens több gyógyszerre is lehet érzékeny,
* egy vizsgálatot a dátum és a vizsgálat kódja határoz meg egyértelműen.

Rajzolja le a háziorvosi betegnyilvántartó E-K diagramját, majd ábrázolja az adatbázis tervét Bachmann-ábra segítségével a kulcsok és kapcsolatok megjelölésével!

**Adatbázis-tervezés feladat – formációs táncverseny**

Olyan relációs adatbázist szeretnénk létrehozni, amely formációs táncversenyen résztvevő csoportok adatait tartalmazza.

Az adatbázisban tárolni szeretnénk a résztvevő csoportok, a bemutatott táncok és a zenék adatait.

A résztvevő csoportoknak van neve, nemzetisége és a versenyen kapnak pontszámot. Ezen kívül még tárolhatunk más tulajdonságot is.

Feltételezzük, hogy:

* egyféle táncot több csoport is táncolhat,
* egy csoport több táncot is előadhat,
* a versenyen nincs kikötés a táncra vonatkozóan, így bármilyen táncot be lehet mutatni,
* egy csoportban csak azonos nemzetiségűek táncolnak,
* a tánc műfaja, valamint a csoportok nemzetisége csak meghatározott értékeket vehet fel.

Készítse el az adatbázis tervét EK-diagrammal (egyedek-tulajdonságok), majd Bachmann-ábrával! Jelölje a táblák közötti kapcsolatot és annak típusát!