**Feladat dátum- és időkezelő függvényekre**

Készítsen egy adatbázist ***munkaidonyilvantartas*** néven utf8 kódolással, a magyar ékezetes karakterek használatát megengedve!

Az adatbázisba importálja a ***dolgozo*** és a ***napimunkaido*** táblákat a ***munkaidonyilvantartas\_forras.txt*** állományból! Az adatbázis ***napimunkaido*** táblája 2020. december 1-18-ig tartalmazza a dolgozók napi munkakezdésének és befejezésének időpontját.

Adjon elsődleges kulcsot mindkét táblának és rendeljen idegen kulcs tulajdonságot a ***napimunkaido*** tábla megfelelő mezőjéhez!

Adjon a ***dolgozo*** táblához egy ***belepes*** nevű mezőt, amely dátumidő típusú és töltse fel adatokkal, amely a dolgozók belépési dátumát tartalmazza az idő megjelölésével!

**Végezze el az alábbi feladatokat!**

1. Egy lekérdezésben listázza ki a dolgozók nevét, születési dátumát és azt, hogy hány évesek voltak 2020. november 1-jén, illetve hányadik életévüket töltötték be 2020-ban!
2. Írassa ki minden dolgozó esetén a belépés dátumát és annak időpontját külön oszlopokban! Rendezze a listát úgy, hogy a cégnél legrégebben dolgozó ember legyen elöl!
3. Készítsen listát a dolgozókról olyan sorrendben, hogy melyik hónapban születtek! A hónap nevét is jelenítse meg!
4. Született-e a dolgozók közül valaki hétvégén (szombaton vagy vasárnap)? Listázza ezeket a dolgozókat, a születésük dátumát és a napját!
5. Kik azok a dolgozók, akik legalább 20 éve dolgoznak a cégnél?
6. Listázza a dolgozók nevét, belépési dátumát és azt, hogy a belépés hónapjából hány nap volt még hátra!
7. Adja meg, hogy a dolgozók az egyes napokon hány óra/percet dolgoztak! A listát dolgozó neve, azon belül dátum szerint rendezze!
8. Készítsen kimutatást arról, hogy az egyes dolgozók 2020. december 1-je és 18-a között összesen hány óra/percet dolgoztak! Ezen a 14 munkanapon napi 8,5 órával számolva összesen 14\*8,5 óra a kötelező (napi fél óra ebédszünet van benne) csak azok jelenjenek meg a listában, akik túlmunkát végeztek!